ນາ​ຍົກ​ ​ອິ​ສ​ຣາ​ແອ​ລ ຖືກ​ຟ້ອງ​ ຢ່າງ​ເປັນ​ທາງ​ການ ໃນ​ຖານ​ຮັບ​ສິນ​ບົນ ແລະ​ເຮັດ​ໃຫ້​ປະ​ຊາ​ຊົນ ຂາດຄວາມ​ເຊື່ອໝັ້ນ 
ນາ​ຍົກ​ລັດ​ຖະ​ມົນ​ຕີ​ອິ​ສ​ຣາ​ແອ​ລ ທ່ານ​ເ​ບັນ​ຈາ​ມິນ ເນ​ຕັນ​ຢາ​ຮູ ແລະ​ພັນ​ລະ​ຍາ​ ​ຖືກ​ຟ້ອງ​ຮ້ອງ​ ​ໃນ​ຂໍ້​ຫາ​ຮັບ​ເອົາສິນ​ບົນ ​ມູນ​ຄາ 260, 000 ໂດ​ລາ.
ນາຍົກລັດຖະມົນຕີອິສຣາແອລ ທ່ານເບັນຈາມິນ ເນຕັນຢາຮູ ຜູ້ທີ່ໄດ້ນຳພາປະເທດ ຊາດມາເປັນເວລາ 13 ປີ ໄດ້ຖືກຟ້ອງຮ້ອງຢ່າງເປັນທາງການ ໂດຍອະທິ ໄອຍະການ ຂອງປະເທດ ໃນຂໍ້ຫາ ຮັບສິນບົນ ສໍ້ໂກງ ແລະເຮັດໃຫ້ຂາດຄວາມເຊື່ອໝັ້ນ ໃນການ ສືບສວນ ທີ່ຜູ້ນຳອິສຣາແອລຮ້ອງວ່າ “ເປັນການພະຍາຍາມເຮັດລັດຖະປະຫານ ” ຈຸດສູນກາງໃນການຟ້ອງແມ່ນການກ່າວຫາທີ່ວ່າ ນາຍົກລັດຖະມົນຕີ ແລະພັນລະຍາ ຂອງທ່ານ ໄດ້ຮັບເອົາເພັດພອຍ ຢາຊີກາ ແລະຂອງຂວັນອື່ນໆເປັນມູນຄ່າຫຼາຍກວ່າ 260,000 ໂດລາ ເພື່ອແລກປ່ຽນ ກັບການສະໜັບສະໜຸນທາງດ້ານການເມືອງ ນາ ຍົກລັດຖະມົນຕີ ຍັງໄດ້ຖືກກ່າວຫາວ່າ ແຊກແຊງເຂົ້າໃນຄະນະຄຸ້ມຄອງກົດລະບຽບ ແລະບັນດາສະມາຊິກສະພາ ເພື່ອຕາງໜ້າສອງບໍລິສັດສື່ມວນຊົນ ເພື່ອແລກປ່ຽນກັບ ການລາຍງານຂ່າວໃນທາງບວກ ການຕັດສິນດັ່ງກ່າວເປັນຂີດໝາຍເທື່ອທຳອິດໃນປະຫວັດສາດຂອງປະເທດ ທີ່ນາ ຍົກລັດຖະມົນຕີຢູ່ໃນຕຳແໜ່ງໄດ້ປະເຊີນໜ້າກັບການກ່າວຫາກະທຳຜິດທາງອາຍາ ອະທິໄອຍະການ ອາວິຈາຍ ແມນແດລບລິດ (Avichai Mandelblit) ໄດ້ກ່າວຫາ ທ່ານເນຕັນຢາຮູວ່າ ສໍ້ໂກງ ແລະເຮັດໃຫ້ປະຊາຊົນຂາດຄວາມເຊື້ອໝັ້ນ ຢູ່ ໃນສາມ ກໍລະນີ ແລະຮັບສິນບົນໃນນຶ່ງກໍລະນີ ຂໍ້ຫາທີ່ສ້າງຄວາມເສຍຫາຍຮ້າຍແຮງສຸດໃນການຟ້ອງຮ້ອງ ກໍແມ່ນການກ່າວຫາ ທີ່ ວ່າ ນາຍົກລັດຖະມົນຕີໄດ້ຮັບເອົາສິນບົນ ເພື່ອສົ່ງເສີມບັນດາກົດລະບຽບ ທີ່ມີມູນຄ່າ ປະມານ 500 ລ້ານໂດລາ ສຳລັບບໍລິສັດໂທລະຄົມມະນາຄົມ ເບີເຊັກ (Bezeg) ຂອງອິສຣາແອລ ການຟ້ອງຮ້ອງກ່າວວ່າ ທ່ານເນຕັນຢາຮູ ແລະເສດຖີໂທລະຄົມມະນາຄົມ ທ່ານໂຊລ ອີໂລວິສຈ໌ (Shaul Elovitch) ທີ່ບໍລິສັດຂອງທ່ານມີຮຸ້ນສ່ວນໃນບໍລິສັດ ເບີເຊັກ ໄດ້ ມີຄວາມສຳພັນ “ອີງຕາມຄວາມເຂົ້າໃຈຮ່ວມກັນວ່າ ພວກເຂົາເຈົ້າຕ່າງກໍມີຜົນປະ ໂຫຍດທີ່ສຳຄັນ ທີ່ອີກຝ່າຍນຶ່ງສາມາດຊຸກຍູ້ໃຫ້ກ້າວໜ້າໄດ້ ” ການກ່າວຫານີ້ ບໍ່ໝາຍຄວາມວ່າ ທ່ານເນຕັນຢາຮູ ອາຍຸ 70 ປີ ຈະຕ້ອງລາອອກ ຜູ້ຊ່ຽວຊານດ້ານກົດໝາຍຂອງອິສຣາແອລ ທ່ານໂອເຣັນ ກາຊານ-ອາຢານ (Oren Gazal-Ayal) ກ່າວວ່າ “ອີງຕາມພື້ນຖານທາງກົດໝາຍຂອງລັດຖະບານ ແລ້ວນາຍົກລັດຖະມົນຕີພຽງແຕ່ລາອອກເທົ່ານັ້ນຫຼັງຈາກໄດ້ມີການອອກ ຄຳຕັດ ສິນຂັ້ນສຸດທ້າຍ ປັດຈຸບັນນີ້ ພວກເຮົາພຽງແຕ່ເວົ້າ ກ່ຽວກັບການຟ້ອງຮ້ອງ ເພາະ ສະນັ້ນອີງຕາມເງື່ອນໄຂທາງກົດໝາຍແລ້ວ ທ່ານສາມາດກຳຕຳແໜ່ງຢ່າງຖືກ ຕ້ອງຕາມກົດໝາຍໃນຂະນະທີ່ຖືກກ່າວຫາ ແລະຖືກດຳເນີນຄະດີຢູ່ໃນສານນັ້ນ ”